Naprapatia

Naprapatia on yksi manuaalisen terapian muodoista. Naprapaatti (AMK) on kuntoutusalan ammattihenkilö, joka on erikoistunut tuki- ja liikuntaelinsairauksien ja toimintahäiriöiden tutkimiseen, hoitoon ja ennaltaehkäisyyn.  Tutkimisen ja hoidon perustana on lääketieteellinen terveys- ja sairauskäsitys sekä sen pohjalta kehittynyt diagnostiikka ja tautiluokitus. Naprapatian tavoitteena on parantaa asiakkaan toimintakykyä ja lievittää kipua käyttäen näyttöön perustuvia hoitomenetelmiä.

Naprapaatti käyttää työssään erilaisia hoitomenetelmiä, joiden valinta perustuu tuki- ja liikuntaelimistön sairaudesta, toimintahäiriöstä tai vammasta kärsivän potilaan yksilöllisiin tarpeisiin ja ongelmiin. Suomessa naprapaatin koulutus on korkeakoulutasoista (240 opintopistettä, AMK) ja perustuu näyttöön perustuvaan tietoon. Koulutuksessa korostetaan hyvää ymmärrystä perus- ja lääketieteistä, kuten anatomiasta, fysiologiasta ja biomekaniikasta. 

Tutkimisessa ja naprapatian diagnostiikassa huomioidaan potilaan historia, psykososiaaliset tekijät, ympäristötekijät, lääketieteelliset ja kliiniset löydökset. Hoitomenetelminä voidaan käyttää esimerkiksi nivelten manipulaatio- ja mobilisaatiohoitoja, lihasten ja muiden pehmytosakudosten hoitoa, lääkinnällistä harjoitusterapiaa, teippauksia, lämpöhoitoja, sähköhoitoja taikka ergonomista ohjausta ja neuvontaa taikka kehotusta harrastaa liikuntaa kivuista huolimatta. 

Suomessa kaikki naprapaatit ovat Valviran ylläpitämään rekisteriin rekisteröityjä terveydenhoitoalan ammattilaisia. Suomessa oli vuonna 2005 koulutettuja ja rekisteröityjä naprapaatteja noin 100. Alan ammatillinen etu- ja koulutusjärjestö Suomessa on Suomen Naprapaattiyhdistys, joka on perustettu vuonna 1975. Se on kansainvälisen järjestön IFONA:n jäsen (International Federation of Naprapathic Associations).

 Historia ja nykypäivä Suomessa 
Oakley Smith valmistui vuonna 1899 Iowassa kiropraktikoksi (Palmer School of Chiropractic). Samana vuonna hän aloitti opiskelut lääketieteellisessä oppilaitoksessa Iowassa ja opiskeli siellä kolme vuotta. Sen jälkeen hän aloitti työskentelyn Daniel D. Palmerin kanssa. Hän ei kuitenkaan ollut tyytyväinen kiropraktiikan antamiin selityksiin ja hoitoihin, joten hän irrottautui kiropraktiikasta ja alkoi luomaan omaa teoriaansa. Hän otti ajatteluunsa mukaan muun muassa lihakset, ligamentit, jänteet ja hermot.

Smith lähti Eurooppaan oppimaan lisää ja löysikin Böömistä (Tšekistä) perinteistä manuaalista terapiaa, joka oli melko yhtäläistä hänen luomansa teorian kanssa. Sana "naprapatia" tuleekin tšekin kielestä sanasta korjata (), sekä kreikkalaisesta sanasta pathos, joka tarkoittaa kipua. Muutama vuosi reissunsa jälkeen hän muutti Chicagoon, avasi oman klinikkansa ja loi omaa oppiaan.

Vuonna 1906 Smith julkaisi kirjan A Textbook of Modernized Chiropractic, joka sai myöhemmin nimekseen Naprapathy. Smith aloitti ensimmäisen naprapatian koulutuksen vuonna 1907. Koulu sai nimekseen Oakley Smith School of Naprapathy. Vuonna 1949 toinenkin koulu avattiin Chicagoon: The National College of Naprapathy. Vuonna 1971 nämä kaksi koulua yhdistettiin ja nimettiin Chicago National College of Naprapathyksi (nykyään National College of Naprapatic Medicine). Vuonna 2007 naprapatia vietti 100-vuotispäiviään.

Suomessa naprapaatiksi on voinut opiskella vuodesta 2001 Kaakkois-Suomen ammattikorkeakoulussa (ent. Kymenlaakson ammattikorkeakoulu). Smithin alkuperäisistä ajatuksista on edistytty, ja nykyaikainen naprapatian koulutus Suomessa pohjautuu vahvasti näyttöön perustuvaan tietoon. Koulutus valmistaa opiskelijat työskentelemään tuki- ja liikuntaelinsairauksien kuntoutuksessa siten, jotta he voivat ammatissaan vastuullisesti perustaa toimintansa näyttöön perustuvaan tietoon. Koulutus Suomessa ei sisällä uskomushoidoksi luokiteltavia hoitomenetelmiä. 

 Vaikuttavuus 

Manuaalinen terapia, kuten naprapatia, on todettu tehokkaaksi hoitokeinoksi useissa eri tuki-ja liikuntaelimistön vaivoissa. Naprapatian tehokkuudesta on julkaistu joitakin tutkimuksia. Näissä tutkimuksissa naprapaattinen hoito toimi hoitoketjussa paremmin hoitotuloksin ja pienemmin kustannuksin verrattaessa ortopediseen konsultaatioon. Naprapaattikoulutuksessa Suomessa opiskellaan monipuolisesti näyttöön perustuvia menetelmiä, kuten aktiivista harjoitteluterapiaa ja manuaalista terapiaa. 

 Haitat 

Selkärangan manipulaatiohoidon haittoja ei ole tutkittu systemaattisesti, mutta tapaustutkimusten perusteella on arvioitu, että komplikaatioriski on vähäinen. Niskan alueen manipulaatio voi aiheuttaa vakavia haittoja, minkä vuoksi kaikki eivät suosittele sen käyttöä.

 Koulutus ja työ 
Suomessa naprapatiaa voi opiskella Kaakkois-Suomen ammattikorkeakoulussa. Koulutus kestää 4 vuotta ja sisältää 240 opintopistettä. Opetus perustuu alan tuoreimpaan tutkimustietoon ja kansainväliseen verkostoon. Vierailevia asiantuntijaluennoitsijoita käy muun muassa Ruotsista, Yhdysvalloista ja Virosta. Osa vierailevista asiantuntijoista tekee erikoisalansa tieteellistä tutkimusta, mikä osaltaan syventää myös koulutuksen asiantuntemusta. 

Naprapaatti (AMK) voi sijoittua töihin yksityisvastaanotolle, lääkäriasemalle tai muihin hoitolaitoksiin sekä toimia alansa asiantuntijana osana terveyskeskusten, sairaaloiden tai kuntoutuksen moniammatillisia hoitoryhmiä. 

Lähteet

Aiheesta muualla
 Suomen Naprapaattiyhdistys
 Naprapaatti (AMK) - Kaakkois-Suomen ammattikorkeakoulu

Luokka:Terveydenhuollon ammatit
Luokka:Manipulaatiohoito